Steine kapell ble innviet i 1854. Det blåste ned under en storm 28. januar 1905 og ble ikke bygd opp igjen. Etter mange års diskusjon om stedsvalget ble Stamsund kirke bygd i 1937. Etter at Gravdal sykehus vest på Vestvågøya var bygd på 1840-tallet, ble det reist krav om flere sykehus i Lofoten, og Steine sykehus var i drift fra 1865 til det ble ødelagt av brann 22. september 1913. Heller ikke sykehuset ble bygd opp igjen, men bare delvis erstattet av ei mindre sykestue i Stamsund med drift i fiskesesongen.